E RAUTA ni 100 vakacaca na ovisa kei na watidra era vuli macawa dua tiko ena vuku ni kena sagai me tarai cake na bula ni vuvale ena loma ni Tabacakacaka ni Ovisa.
E vakaraitaka o na i Talatala Mesulame Senimoli, na i Talatala ni Ovisa ni dau taura e levu na gauna na kena dau wali kina e dua na bula ni vuvale me rauta ni rua kina tolu na vula.
Tukuna o Talatala Senimoli ni levu vei ira era cakacaka ena tabana ni Operations me vakataki ira na veiqaravi ena tolo ni gaunisala, o ira na Special Constables kei ira na Constable e dau yacovi ira na leqa ni kavoro kei na leqa ni vuvale.
Tukuna ni dua na gauna vinaka na nodra mai vuli ka veitalanoataka na ovisa na veika e rawa ni ra vukei kina.
E laurai ni dau leqa na bula ni vuvale nodra na ovisa, e dau laki vakaleqa talega na nodra bula ni veiqaravi.
Me vaka eda kila ni nodra bula na ovisa e dodonu me ra na tu vakarau tuga ena loma ni 24 na aua.
E sa dau vakabibitaki saraga vei ira na ovisa ni oti ga na nodra cakacaka me ra sa dau gole saraga e vale ka laki vakayagataka na nodra gauna galala kei na nodra vuvale, vakauasivi kei na watidra, e kaya o Talatala Mesulame.
Ena macawa oqo eratou caka vuli tiko mai Labasa vei ira e lewe 30 vakacaca na ovisa.
Mai na wasewase e loma kei na ceva e rauta ni 70 na ovisa era a lewe ni vuli.
Era lewe 50 vakacaca mai na Mua- i- Ra.
Tukuna ni dua talega na leqa e dau laurai ka vu ni leqa ni vuvale, oya na kena wasei vakamatau na i lavo ena loma ni bula ni vuvale.
Tukuna o Talatala Senimoli ni ra mai vakaitavi na i vakailesilesi ni tabana ni Consumer Council ena vuku ni kena vukei na leqa oqo.
E dau dua talega na nona i tavi na Radini Liuliu ni Ovisa, o Kesa Naivalurua ena vuku ni nodra vakasalataki na marama ena veika me ra dau cakava ena gauna e dau lako tu kina vakacakacaka na nodra lewenivale kei na nodra vakayagataka vakavinaka na nodra gauna. E vakadeitaka o Talatala Senimoli ni na vakayacori na mataqali vuli vata oqo e na Tiseba vei ira era veiqaravi ena veta e cake ni Tabacakacaka vakaovisa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn